ชูต้นแบบสหกรณ์การเกษตรยั่งยืนแม่ทา เชื่อมโยงตลาดพืชผักอินทรีย์ของเกษตรกรรุ่นใหม่
นางสาวมนัญญา ไทยเศรษฐ์ รัฐมนตรีช่วยว่าการกระทรวงเกษตรและสหกรณ์ เปิดเผยหลังตรวจเยี่ยมการดำเนินงานของสหกรณ์การเกษตรยั่งยืนแม่ทา จำกัด ว่า โครงการจัดที่ดินทำกินให้ชุมชนตามนโยบายรัฐบาลในพื้นที่ตำบลแม่ทา อำเภอแม่ออน จังหวัดเชียงใหม่ นับว่าเป็นพื้นที่ต้นแบบ ให้แก่พื้นที่โครงการ คทช.หลายๆ แห่ง ได้นำไปศึกษาและใช้แนวคิดของชุมชนแห่งนี้ไปปรับใช้ ส่วนหนึ่งของความสำเร็จ เกิดจากความเข้มแข็งของผู้นำชุมชน ความร่วมมือจากชาวแม่ทาและองค์กรทางเศรษฐกิจในชุมชน อย่างสหกรณ์ที่พยายามขับเคลื่อนร่วมกับชุมชนอย่างมีเอกภาพ เป็นไปในทิศทางเดียวกัน ระบบสหกรณ์ ยังคงมีความสำคัญต่อการพัฒนาเศรษฐกิจและสังคมของสมาชิกในชุมชนแห่งนี้ ให้ดียิ่งขึ้นไปเรื่อยๆ และฝากความหวังไว้กับคนรุ่นใหม่ ให้ช่วยกันขับเคลื่อน ระบบเกษตรและการตลาดอินทรีย์ ที่สร้างความปลอดภัยต่อสุขภาพผู้คนในสังคม สร้างความมั่นคงทางรายได้ของคนในชุมชน ให้มีความเข้มแข็งและยั่งยืน เพื่อให้เป็นไปตามแผนปฏิบัติราชการและวิสัยทัศน์ ของกระทรวงเกษตรและสหกรณ์ ปี 2565 คือ ภาคเกษตรมั่นคง เกษตรกรมั่งคั่ง ทรัพยากรเกษตรยั่งยืน ต่อไป สำหรับพื้นที่ชุมชนบ้านแม่ทา อำเภอแม่ออน จังหวัดเชียงใหม่ ในโครงการจัดที่ดินให้ชุมชนตามนโยบายรัฐบาล มีพื้นที่รับมอบจากกรมป่าไม้ 2,323 แปลง 1,190 ราย รวมพื้นที่ 7,282 ไร่ อนุญาตให้ราษฎรเข้าทำประโยชน์ 1,374 ราย 2,693 แปลง พื้นที่ 5,586 ไร่ กระทรวงเกษตรและสหกรณ์ ได้ส่งเสริมสนับสนุน อาทิ การสนับสนุนเครื่องจักรและอุปกรณ์ ในปีงบประมาณ 2561 ในโครงการส่งเสริมและพัฒนาอาชีพเพื่อแก้ไขปัญหาที่ดินทำกินของเกษตรกร